De danske offensivspillere i Ajax Amsterdam får mere konkurrence i næste sæson. De hollandske fodboldmestre har hentet den 22-årige spanier Bojan Krkic i FC Barcelona på en etårig lejeaftale. Det meddeler FC Barcelona på klubbens hjemmeside. Bojan Krkic skal blandt andre konkurrere mod danske Ajax-spillere som Viktor Fischer, Lasse Schöne, Lucas Andersen og måske også Christian Eriksen, hvis sidstnævnte ikke bliver solgt som forventet i løbet af sommerens transfervindue. Opholdet i Ajax bliver Bojan Krkic' tredje lejeaftale på lige så mange sæsoner. I sidste sæson fik han begrænset spilletid hos AC Milan, mens han i sæsonen før havde mere succes i AS Roma. Bojan Krkic, der er af serbisk afstamning, blev regnet som et af de helt store talenter i europæisk fodbold, da han debuterede for FC Barcelona som 17-årig i 2007. Han fik dog aldrig tilkæmpet sig en fast plads på det stjernespækkede hold, og for to år siden indledte han sin status som lejesvend.

Opsummering:
Spanske Bojan Krkic prøver lykken i Ajax, og dermed bliver han for tredje gang lejet ud af FC Barcelona.